Lone Dybkjær (RV), 2008-05-09:
Jeg synes, det vil være godt, om man kan få en diskussion om kriminalisering eller ikkekriminalisering og ændre på prostitutionsbilledet.
Men jeg må jo selvfølgelig desværre også indrømme, at hvis den skal have mening, bliver vi nødt til at have de svenske erfaringer med.
Kan vi også få nogle af de finske erfaringer med, vil det være en god ting.
Til det tidspunkt ville ministeren også indhente oplysninger fra de andre lande, som har anvendt andre metoder.
Der synes jeg, det ville være vigtigt, at man også i den sammenhæng får spørgsmålet om handlede kvinder ind i billedet.
Og så kan vi lade være med at diskutere ud fra trosbegreber, men gøre det ud fra nogle faktuelle ting.
Det håber jeg at vi kan lave en beretning eller et eller andet om, sådan at vi får, om jeg så må sige en plan for, hvordan vi så kommer videre med det, og vi kan bruge beslutningsforslaget til det.
Justitsministeren mente ikke, at der var nogle mænd, der var blevet dømt.
Det er selvfølgelig på grund af bevisbyrden.
Jeg ved ikke, om der er nogle mænd, der blevet dømt for at have sex med kvinder under 18 år eller piger, eller hvad vi skal kalde dem i den kategori, men det, man jo kan spørge sig selv om, er, hvorfor det ikke sker.
Er det simpelt hen, fordi indsatsen ikke er god nok?
Det Radikale Venstre vil genfremsætte sit forslag om forbud mod sex med handlede kvinder, altså parallellen til 18 år, og så kan vi jo næste år igen få en diskussion om det, og vi kan også få de aktuelle tal.
Jeg synes, at det under alle omstændigheder ville være vigtigt, at man havde lovforslaget, så man understregede, at det faktisk er forbudt, og at det jo altså er voldtægt, når man dyrker sex med en handlet kvinde mod betaling - det er det vel også, selv om man ikke betaler for det - og så må vi tage den diskussion igen.
Jeg er enig med fru Line Barfod, der har været inde på, at indsatsen simpelt hen ikke er stor nok.
Man kan jo spørge sig selv om, hvorfor den ikke er stor nok, og hvad det er for nogen hensyn, man tager.
Når man ved, at der er så mange handlede kvinder, og man altså derfor ved, at der bliver begået voldtægt, hvorfor gør man så ikke en stærkere indsats?
Det, jeg vil sige i den sammenhæng, er, at jeg også tror, at der er ganske mange mænd, der ikke er klar over, at det faktisk er voldtægt, eller i hvert tilfælde ikke rigtig gennemtænker, at de begår noget kriminelt, når de dyrker sex med en handlet kvinde.
Derfor synes jeg også, det vil være vigtigt, at det bliver præciseret i loven, at man faktisk ikke må det.
Vi har i Socialudvalget stillet en række spørgsmål.
I lyset af, som SF sagde, at det næste år er 10 år siden, vi afkriminaliserede prostitutionen, kunne det være nyttigt at finde frem til, hvad det så egentlig er, der er sket i den periode.
Der er jo selvfølgelig allerede kommet en rapport om prostitution i Danmark, men jeg synes alligevel godt, at man ud over de undersøgelser, som vi så venter på, kunne tage nogle konkrete undersøgelser om prostituerede kvinders og mænds opvækstvilkår i Danmark op, og også prøve at få kortlagt, hvad det er for nogle faktorer, der gør, at man har en mulighed for at få kvindelige og mandlige prostituerede ud af prostitutionen, ligesom man har nogle undersøgelser af, hvilke faktorer der spiller ind, når man skal have mennesker til at holde op med til at tage stoffer eller begå kriminalitet.
Jeg ville meget håbe, at det ville være muligt for os at få lavet nogle af den type undersøgelser i den periode, der er, indtil vi reelt kan få nogle oplysninger om de faktiske forhold i Sverige, som vi så kan få i 2010, og så samtidig med det få nogle oplysninger om, hvordan situationen ser ud i Holland, Tyskland og andre lande, vi ellers ønsker at undersøge.